Meinen fruntlichen gruus zuvor, nu und alle zeith. Gnediger lieber her voith. Ich dannke ewer wirdikeith inn vorgangenn jaren, als ir unns warnnthen vor den Reuszen. Szo seinth sie nw hie ann der grenntcze mit groszer macht uffgereisth und das gerochte gehet hie, das sie wellen vor die Narve und wollen in Leifflanndt slohn mit aller macht. Goth und die muter Gots helffe der crisztennheith. Sunderlich wiesz ich ewer wirdikeit nicht zw screiben Gothe dem herenn bevolen. Gescreben zw Weiburgk am dinstag vor Johannis baptiste anno etc. 97.